ANC-hoë bevraagteken tydsberekening van aanklagteMike Mabuyakhulu (Foto: ANA) Mike Mabuyakhulu, KwaZulu-Natalse onderleier van die ANC, meen die aanklagte van bedrog en rampokkery teen hom is glo deel van ŉ georkestreerde politieke veldtog om hom van ŉ amp as staatsamptenaar te weerhou. Mabuyakhulu het Maandag in die Durbanse handelsmisdaadhof verskyn waartydens hy aangevoer het dat die aanklagte teen hom teruggetrek behoort te word. Mabuyakhulu is een van 16 beskuldigdes, wat verskeie sakemanne, onder meer van sewe maatskappye, en ŉ voormalige hooggeplaaste staatsamptenaar insluit, wat daarvan beskuldig word dat hulle die KwaZulu-Natalse regering uit R28 miljoen bedrieg het. Dié aanklagte spruit uit ŉ jazzfees wat in 2012 in Durban gehou sou word, maar nooit plaasgevind het nie. Die geld, afkomstig van die belastingbetaler, is uitbetaal, maar daar is nooit ŉ fees aangebied nie. Die beskuldigdes word deur meer as 70 aanklagte van korrupsie, bedrog, diefstal en geldwassery in die gesig gestaar. Mabuyakhulu, ŉ politieke swaargewig in KwaZulu-Natal en ŉ bondgenoot van pres. Cyril Ramaphosa, staan ​​tereg op vyf aanklagte vir sy rol in die fees waartydens hy glo R300 000 in sy sak gesteek het. Mabuyakhulu het Maandag sy beëdigde verklaring by die hof ingedien waarin hy aanvoer dat hy benadeel is deur die staat se onnodige gesloer om die klagstaat te finaliseer. Hy meen dié vertraging was “onredelik” en tot nadeel van sy saak. Mabuyakhulu het gesê dat hy geen bewyse van sameswering teen hom kan lewer nie, maar dat hy wel die “tydsberekening”” van die aanklagte bevraagteken aangesien dit gekom het in ŉ tydperk toe die land “beduidende politieke skuiwe” ondergaan het. Jacob Zuma is gedurende dié tyd as staatspresident verwyder en deur sy adjunk, Ramaphosa, in Februarie verlede jaar vervang. “Die besluit om my op 7 Februarie 2018 voor die hof te daag was in ŉ kritieke stadium tydens die politieke maneuvrering en hoewel ek nie werklike bewyse het dat dit ŉ rol gespeel het nie, bevraagteken ek die tydsberekening daarvan,” het hy gesê. “Ek kan nie ŉ posisie as staatsamptenaar aanvaar nie omdat hierdie saak oor my kop hang. Dit is tans besonder nadelig, veral aangesien die nasionale en provinsiale verkiesings op 8 Mei 2019 gehou sal word en my naam op die ANC se kandidaatlys vir die provinsiale wetgewer was. “Ek moes my naam onttrek aan die lys hangende die afhandeling van hierdie saak.” Mabuyakhulu het gesê die saak word sedert 21 Augustus 2013 ondersoek en dat die staat op ŉ baie vroeër stadium gereed moes wees. Hy het verder gesê hy kan nie verstaan ​​hoe ŉ saak wat in Augustus 2013 ondersoek is, eers teen Februarie 2018 uiteindelik in die hof kan draai nie. “Ek glo regtig dat hierdie saak nie deurlopend ondersoek is nie en dat dit vir lang tyd onaangeraak gelê het. Die tydsberekening van die besluit om my te vervolg, is relevant omdat dit saam met belangrike politieke veranderinge in die leierskap van die land geval het.” Mabuyakhulu sal weer in April in die hof verskyn.